钦定古今图书集成/明伦汇编/氏族典/第192卷 > 《廖用贤尚友录》 > 姚璹
## 钦定古今图书集成/明伦汇编/氏族典/第192卷 > 《廖用贤尚友录》 > 姚璹

按《唐书姚思廉传》：“思廉孙璹，字令璋，少孤，抚昆媦，友
爱力学，才辩掞迈。永徽中，举明经第，补太子宫门郎。
以论撰劳，进秘书郎，稍迁中书舍人，封吴兴县男。武
后时，擢夏官侍郎，坐从弟敬节叛，贬桂州长史。后方
以符瑞自神，璹取山川草树名有‘武’字者，以为上应
国姓，裒类以闻。后大悦，拜检校天官侍郎，擢文昌左”
丞、同凤阁鸾台平章事。坐事降司宾少卿。延载初，拜
纳言。证圣初，加秋官尚书。后封嵩山，诏璹总知仪注，
为封禅副使。更造明堂，又以使护作，加银青光禄大
夫。契丹李尽忠盗塞，副梁王武三思为榆关道安抚
使。坐累下迁益州长史。召拜地官、冬官二尚书。久之，
致仕。卒，年七十四，赠越州都督，谥曰“成。”

===姚班===按《唐书姚思廉传》：“思廉孙班，笃学有立志，擢明经，历
六州刺史，政皆有绩，数被褒赐，累封宣城郡公，迁太
子詹事，兼左庶子。时节愍太子稍失道，班凡四上书
谏，太子虽称善，不能用其言。及败，索宫中，得班谏书，
中宗嘉叹。时宫臣皆得罪，独班擢右散骑常侍，迁秘
书监。睿宗立，拜户部尚书，卒年七十四。”